# name
Vols fer ballar els teus convidats? Punxa sons greus

# metadata.dc.description.abstract[].value
Ballar és, segons el diccionari, 'executar, sol o acompanyat d'altres, una successió regulada de passos, de salts, de posicions, ordinàriament al so d'una música'. Totes les cultures humanes han desenvolupat balls i danses, de la mateixa manera que han produït formes musicals diverses molt vinculades a la cultura, la qual cosa fa pensar que tant la música com el ball són activitats arrelades a la mateixa condició del comportament humà. Fa temps que se sap que quan escoltem música no només s'activen les àrees del cervell implicades en la recepció i la interpretació del sentit de l'oïda, sinó que també ho fan les àrees emocionals i l'anomenada zona d'integració, que permet integrar les informacions sensorials provinents dels diversos òrgans dels sentits en una percepció unificada de la realitat. A més, si la música que escoltem inclou ritmes dinàmics més o menys repetitius, també s'activen zones implicades en els moviments motors voluntaris, la qual cosa es pot traduir en les ganes que podem tenir de ballar. No obstant això, en aquest esquema general que relaciona la música amb el moviment (i també amb les emocions), s'ha vist que quan la música inclou sons a baixes freqüències, és a dir, notes greus, augmenten les ganes de ballar. El neurocientífic especialitzat en comportament Daniel J. Cameron i els seus col·laboradors, de diverses universitats i centres de recerca canadencs i estatunidencs, han examinat fins a quin punt les notes greus influeixen en les ganes de ballar, incloent-hi els infrasons, tan greus que són inaudibles per a l'oïda humana. Segons han publicat a la revista Current Biology, els infrasons incrementen encara més les ganes de ballar, però molt probablement ho fan a través del sentit del tacte i no de l'oïda, la qual cosa implica necessàriament la zona d'integració del cervell.

# metadata.dc.rights[].value
(c) Edició de Premsa Periòdica Ara, 2022

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
Vols fer ballar els teus convidats? Punxa sons greus